দোলের আগেই গরমের দাপট, বৃষ্টিতে ভিজবে এই ৫ জেলা

কলকাতা: আসছে রংয়ের উৎসব দোলযাত্রা (Holi 2025 Weather)। ইতিমধ্যে বসন্ত ধরা দিয়েছে লালমাটির শিমুল, পলাশে। কিন্তু বসন্তের আনন্দকে কিছুটা মাটি করতে পারে পারদের ঊর্দ্ধগতি (Temperature Rise)। কারণ হাওয়া অফিস জানিয়েছে, আগামী কয়েকদিনে দক্ষিণবঙ্গে বাড়বে গরমের দাপট। কলকাতার (Kolkata Weather) তাপমাত্রা ৩৫ থেকে ৩৬ ডিগ্রি সেলসিয়াস পর্যন্ত পৌঁছতে পারে। জেলার তাপমাত্রা আবার ৩৮ ডিগ্রি সেলসিয়াস ছাড়িয়ে যেতে পারে বলে ইঙ্গিত দিয়েছে আলিপুর আবহাওয়া দফতর।

পূর্বাভাস অনুযায়ী, আগামী ৪-৫ দিনে দক্ষিণবঙ্গের (South Bengal Weather) সর্বোচ্চ তাপমাত্রা আরও ৪ ডিগ্রি সেলসিয়াস পর্যন্ত বাড়তে পারে। সর্বনিম্ন তাপমাত্রাও ৩ ডিগ্রি পর্যন্ত বৃদ্ধি পেতে পারে। তবে দক্ষিণবঙ্গে আপাতত বৃষ্টির কোনও সম্ভাবনা নেই। আবহাওয়া থাকবে শুষ্ক এবং উষ্ণ। আগামী কয়েক দিন আকাশ পরিষ্কার থাকবে এবং গরম বাড়তে পারে।

আরও পড়ুন: ব্রাত্য বসুর বয়ান ফোন কলেই রেকর্ড করল লালবাজার

দক্ষিণবঙ্গে যখন শুষ্ক ও গরম আবহাওয়া বজায় থাকবে, তখন উত্তরবঙ্গের (North Bengal Weather) কয়েকটি জেলায় আগামী ৪-৫ দিন বৃষ্টি হতে পারে। আবহাওয়া দফতরের পূর্বাভাস অনুযায়ী, দার্জিলিং, কালিম্পং-সহ উত্তরবঙ্গের পাঁচটি জেলায় হালকা থেকে মাঝারি বৃষ্টিপাতের সম্ভাবনা রয়েছে। বুধবার ও বৃহস্পতিবার উত্তর দিনাজপুরেও বিক্ষিপ্তভাবে বৃষ্টি হতে পারে। শুক্রবার দার্জিলিং, কালিম্পং, জলপাইগুড়ি, আলিপুরদুয়ার ও কোচবিহারে বজ্রবিদ্যুৎ-সহ বৃষ্টির সম্ভাবনা রয়েছে। শনিবার শুধুমাত্র দার্জিলিং ও কালিম্পংয়ে হালকা থেকে মাঝারি বৃষ্টির পূর্বাভাস রয়েছে। রবিবারের পর থেকে উত্তরবঙ্গে বৃষ্টির পরিমাণ কমবে, তবে দার্জিলিংয়ে বিক্ষিপ্তভাবে বৃষ্টি হতে পারে।

আলিপুর আবহাওয়া দফতরের তথ্য অনুযায়ী, বুধবার কলকাতার সর্বোচ্চ তাপমাত্রা ৩৪ ডিগ্রি এবং সর্বনিম্ন তাপমাত্রা ২৪ ডিগ্রি সেলসিয়াসের আশেপাশে থাকবে। বাতাসে আপেক্ষিক আর্দ্রতা সর্বোচ্চ ৮৯ শতাংশ এবং সর্বনিম্ন ২৭ শতাংশ থাকার সম্ভাবনা রয়েছে।

দেখুন আরও খবর: