চরমে তাপপ্রবাহ! ঝড়বৃষ্টি হবে? জানুন আবহাওয়ার বড় আপডেট

ওয়েব ডেস্ক: বৈশাখের শেষলগ্নে লাফিয়ে লাফিয়ে বাড়ছে রাজ্যের তাপমাত্রা (Temperature Rise)। অতিষ্ঠ হয়ে উঠেছে জনজীবন। আলিপুর আবহাওয়া দফতরের পূর্বাভাস (Weather Forecast) বলছে, আগামী কয়েক দিন দক্ষিণবঙ্গবাসীকে এই অস্বস্তিকর গরমের মধ্যেই দিন কাটাতে হবে। কলকাতার পাশাপাশি গরমের প্রভাব আরও বাড়তে পারে রাজ্যের বিভিন্ন জেলায়। এর মধ্যে পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পশ্চিম বর্ধমান এবং বীরভূম জেলায় তাপপ্রবাহের (Heatwave) সতর্কতা জারি করা হয়েছে।

তবে কিছুটা স্বস্তির বার্তা দিয়ে হাওয়া অফিস জানিয়েছে, চলতি সপ্তাহের শেষে দক্ষিণবঙ্গের কিছু এলাকায় বিক্ষিপ্ত বজ্রবিদ্যুৎ-সহ বৃষ্টির (Thunderstorm) সম্ভাবনা রয়েছে। বিশেষ করে নদিয়া, মুর্শিদাবাদ, বীরভূম, পূর্ব মেদিনীপুর এবং দুই ২৪ পরগনায় রবিবার ও সোমবার দু’-একটি জায়গায় বৃষ্টিপাত হতে পারে। সঙ্গেই ঘণ্টায় ৩০ থেকে ৫০ কিলোমিটার বেগে ঝোড়ো হাওয়া বইতে পারে।

আরও পড়ুন: রাজ্য সরকারি কর্মীদের ছুটি বাতিলের নির্দেশ নবান্নের

এদিকে উত্তরবঙ্গের আবহাওয়াতেও আসতে চলেছে উল্লেখযোগ্য পরিবর্তন। দার্জিলিং, জলপাইগুড়ি, কালিম্পং, কোচবিহার ও আলিপুরদুয়ারে সোমবার ভারী বৃষ্টির সম্ভাবনা রয়েছে। কিছু এলাকায় বৃষ্টির পরিমাণ পৌঁছতে পারে ৭ থেকে ১১ সেন্টিমিটার পর্যন্ত। যদিও দক্ষিণ দিনাজপুর ও মালদহে শনিবার ও রবিবার তাপপ্রবাহের আশঙ্কা রয়েছে। বাকি উত্তরবঙ্গের জেলাগুলিতে বিক্ষিপ্ত ঝড়বৃষ্টির পূর্বাভাস রয়েছে সোমবার পর্যন্ত। পাশাপাশি, উত্তরবঙ্গে আগামী তিন দিনে তাপমাত্রা ৩ থেকে ৪ ডিগ্রি বাড়তে পারে।

হাওয়া অফিসের পূর্বাভাস অনুযায়ী, সোমবারের পর থেকে দক্ষিণবঙ্গে তাপমাত্রা কিছুটা কমার সম্ভাবনা রয়েছে। তবে আগামী তিন দিনে গরমের দাপট আরও কিছুটা বাড়তে পারে। শুক্রবার কলকাতার সর্বনিম্ন তাপমাত্রা ছিল ২৮.৯ ডিগ্রি সেলসিয়াস, যা স্বাভাবিকের চেয়ে ২.১ ডিগ্রি বেশি। বৃহস্পতিবার কলকাতার সর্বোচ্চ তাপমাত্রা ছুঁয়েছিল ৩৭.৪ ডিগ্রি সেলসিয়াস, স্বাভাবিকের চেয়ে ১.৭ ডিগ্রি বেশি।

দেখুন আরও খবর:

The post চরমে তাপপ্রবাহ! ঝড়বৃষ্টি হবে? জানুন আবহাওয়ার বড় আপডেট first appeared on KolkataTV.

The post চরমে তাপপ্রবাহ! ঝড়বৃষ্টি হবে? জানুন আবহাওয়ার বড় আপডেট appeared first on KolkataTV.